Diari Oficial de la Generalitat Valenciana


Sumari del DOGV 7291, del 09-06-2014 (2014/4903)

Notificació de la sentència dictada en el procediment de guarda i custòdia número 56/2011.
------------------------------------------------------------------------------------------

### Dades del document

Número de DOGV
:   7291

Data del DOGV
:   09-06-2014

Secció del DOGV
:   IV. ADMINISTRACIÓ DE JUSTÍCIA

Número del document
:   2014/4903


Organisme emissor
:   Jutjat de Violencia Sobre la Dona Número 1 de Dénia

Tipus de document
:   Edicte

Notificació de la sentència dictada en el procediment de guarda i custòdia número 56/2011. [2014/4903]  
Família, guarda, custòdia o aliments de fill menor no matrimonial no consensuat 000056/3310-UY  
De: Pavlina Lazarova Koleva.  
Procurador: Alejandro Sánchez Soler.  
Contra: Marian Kostadinov Hristov.  
Procurador/a: -  
En este procediment de guarda i custòdia en relació als fills número 56/2011, seguit a instàncies de Pavlina Lazarova Koleva contra Marian Kostadinov Hristov, s'ha dictat la sentència que, literalment, diu així:  
  
  
«Sentència número 000013/2013  
Jutgessa que la dicta: María del Mar del Campo Iniesta.  
Lloc: Dénia.  
Data: 4 de juliol de 2013  
Vistos per María del Mar del Campo Iniesta, magistrada jutgessa titular del Jutjat de Violència sobre la Dona número 1 de Dénia, les presents actuacions de juí de mesures personals i pensió alimentària, seguits davant d'este jutjat amb el número 56 de l'any 2011, a instàncies de Pavlina Lazarova Koleva, representada pel procurador senyor Sánchez Soler i assistida de la lletrada senyora Martínez López, contra Marian Kostadinov Hristov, declarat en situació de rebel·lia processal.   
Antecedents de fet  
Primer. Amb data 18 d'octubre de 2011, va tindre entrada en este Jutjat de Violència sobre la Dona un escrit de demanda amb les còpies i documents corresponents en la qual, després d'exposar els fets i la fonamentació jurídica que va estimar aplicables, acabava suplicant l'aprovació de les mesures proposades.  
Segon. Per decret es va admetre a tràmit la demanda, se'n va acordar la tramitació com a juí verbal, amb les especialitats previstes en l'article 753 de la Llei d'Enjudiciament Civil, i es va acordar que es traslladara a les parts per a contestació.  
La part demandada no va contestar la demanda dins del termini legal, per la qual cosa va ser declarada en situació de rebel·lia processal. Amb data 23 d'abril de 2012, el Ministeri Fiscal va presentar un escrit de contestació a la demanda.  
Tercer. Mitjançant la diligència d'ordenació es va convocar les parts a la celebració de la vista corresponent el dia 4 de juliol d'enguany, a les 10.00 hores.  
Quart. L'acte de la vista té lloc el dia que s'hi va assenyalar. Practicades les proves proposades i admeses, les actuacions van quedar en poder del tribunal per a sentència.  
Fonaments de dret  
Primer. D'acord amb l'article 770.6 de la Llei d'Enjudiciament Civil, en els processos que versen exclusivament sobre guarda i custòdia de fills menors o sobre aliments reclamats en nom dels fills menors, per a l'adopció de les mesures cautelars que siguen adequades als dits processos, se seguiran els tràmits establits en esta llei per a l'adopció de mesures prèvies, simultànies o definitives en els processos de nul·litat, separació o divorci, sol·licitud que es tramitarà en la forma prevista en l'article 771 de la Llei d'Enjudiciament Civil, i mesures que subsistiran provisionalment, fins que no siguen substituïdes per les que establisca definitivament la sentència o no es pose fi al procediment d'una altra manera.   
Segon. Pertoca, en conseqüència, pronunciar-se sobre les mesures definitives que cal adoptar. La part actora, en l'acte de la vista, va ratificar les pretensions contingudes en la demanda, amb la modificació següent: que s'atribuïsca a la mare l'exercici exclusiu de la pàtria potestat. Sol·licita, igualment, 1) que no es fixe un règim de visites a favor del pare fins que no aparega i, si és el cas, ho demane; 2) que el pare satisfaça al fill, en concepte de pensió d'aliments, la suma de 300 euros mensuals, així com la mitat dels gastos extraordinaris; i 3) que es prohibisca l'eixida del menor del territori nacional en companyia de son pare, i se li prohibisca l'expedició, retirada o ús del passaport del menor.  
Tercer. Respecte a la primera de les pretensions, que s'atribuïsca a la mare l'exercici exclusiu de la pàtria potestat, d'acord amb l'article 156 del Codi Civil, resulta procedent atribuir-ne l'exercici en exclusiva a la mare perquè, de les proves practicades en l'acte del juí, en concret, l'interrogatori de la senyora Lazarova i la documental aportada, ha quedat constatat que és ella qui de fet ja l'estava exercint en solitari des de fa alguns anys pel desistiment que, dels deures inherents a la pàtria potestat, havia anat fent el pare del menor. En efecte, tal com va declarar l'actora, l'última vegada que el demandat va veure el seu fill va ser en el mes d'agost de l'any 2011 (data en què el demandat va ser condemnat per este mateix jutjat com a autor d'un delicte de lesions lleus en l'àmbit de la violència de gènere), sense que des de llavors s'haja ocupat del fill ni afectivament ni econòmicament, i del qual s'ignora inclús a hores d'ara el parador, com ho acredita la situació de rebel·lia processal en què es troba declarat en este procediment. Per això, i sense perjuí que puga modificar-se este extrem en el cas que siga trobat el demandat, pertoca estimar la pretensió de l'actora, en els termes previstos en l'article 156 del Codi Civil, i assignar exclusivament a Pavlina Lazarova Koleva l'exercici de la pàtria potestat sobre el seu fill menor, sense que això determine la privació a l'altre progenitor de la titularitat de la pàtria potestat.  
  
Quart. Pertoca, igualment, estimar la pretensió de l'actora en el fet que no es fixe cap règim de visites a favor del pare, per resultar completament desconegudes les relacions entre el pare i el fill, ja que el pare es troba es troba en parador desconegut des de fa quasi dos anys, en concret des del mes d'agost de l'any 2011, per la qual cosa este tribunal estima que no fixar per ara un règim de visites és el que resulta prudent, tot això en evitació de perjuís i pertorbacions al menor i sense perjuí de la seua ulterior determinació en procés de modificació de mesures si fóra procedent i en interés del xiquet, una vegada siguen coneguts els detalls de la relació que mantinguen pare i fill.  
  
Quint. Pel que fa a la pensió d'aliments, de l'interrogatori de la mare del menor i la documental aportada es desprén que el menor, que té nou anys d'edat, acudix a un col·legi concertat pel qual la mare satisfà la suma de 30 euros mensuals, que la mare no treballa actualment, que percep uns ingressos de subsidi per desocupació de 426 euros i que ambdós, mare i menor, residixen en una vivenda de lloguer per la qual satisfà la quantitat mensual de 225 euros. Quant al pare, la senyora Lazarova, durant el seu interrogatori, va manifestar desconéixer on es trobava i si percebia ingressos o no, per la qual cosa, com que no hi ha cap prova sobre la capacitat econòmica del pare, este tribunal estima que la suma de 250 euros mensuals resulta adequada i proporcional a les necessitats del menor i a la capacitat econòmica d'una persona els ingressos de la qual es desconeixen i que, per tant, poden ser mínims o nuls.  
Pertoca, finalment, estimar la pretensió de l'actora de prohibir l'eixida del menor, D. M., del territori nacional en companyia de son pare, excepte si hi ha un consentiment exprés d'ambdós progenitors o una autorització judicial prèvia.  
Sext. No és procedent fer especial pronunciament en matèria de costes processals en atenció a les circumstàncies especials que concorren en els processos matrimonials.  
Vistos els articles esmentats,  
Dispositiva  
Estime la demanda interposada per Pavlina Lazarova Koleva, representada pel procurador senyor Sánchez Soler i assistida de la lletrada senyora Martínez López, contra Marian Kostadinov Hristov, declarat en situació de rebel·lia processal i, en conseqüència, s'adopten les següents mesures definitives:  
1. S'atribuïx l'exercici exclusiu de la pàtria potestat així com la guarda i custòdia del menor, D. M., a favor de la mare, Pavlina Lazarova Koleva.  
2. No es fixa, de moment, cap règim de visites a favor del pare, sense perjuí d'una ulterior determinació en procés de modificació de mesures si fóra procedent i en interés del xiquet.  
3. S'establix una pensió d'aliments a càrrec del pare i a favor del fill menor per import de 250 euros mensuals. La quantitat referida haurà d'ingressar-se per mesos anticipats i dins dels cinc primers dies de cada mes en el compte corrent que la mare té obert per a això en l'entitat bancària Bancaixa [?], i s'incrementarà anualment des de la data de la sentència d'acord amb les variacions que experimente l'índex de preus al consum publicat per l'Institut Nacional d'Estadística o organisme públic que el substituïsca. Els gastos extraordinaris seran satisfets per mitat entre ambdós progenitors.  
  
4. Es prohibix l'eixida del menor, D. M., del territori nacional en companyia de son pare, excepte consentiment exprés d'ambdós progenitors o autorització judicial prèvia.  
No és procedent fer pronunciament en matèria de costes.  
Porteu una testimoniança d'esta resolució a les actuacions corresponents i notifiqueu-ho a les parts fent-los saber que contra esta sentència es pot interposar un recurs d'apel·lació del qual coneixerà l'Audiència Provincial d'Alacant, en el termini de 20 dies des de la notificació.  
Esta es la meua sentència, que pronuncie, mane i firme.  
Publicació. L'anterior sentència va ser llegida i publicada en audiència pública per la jutgessa que la va dictar, en el mateix dia de la seua data. En done fe.»  
  
I atés que el demandat, Marian Kostadinov Hristov, es troba en parador desconegut, expedisc este edicte a fi que li valga de notificació en forma deguda.  
  
Dénia, 23 de gener de 2014.- El secretari judicial: Francisco Javier Cremades López de Teruel.